Varsinais-Suomen vasemmistonuorten piirisihteeri Misha Dellinger vitsailee julkisessa Facebook-keskustelussa Ruotsin kuninkaallisten ampumisella.

Lauantai-iltana kello kymmenen aikaan julkaistussa Facebook-päivityksessä nimimerkki Joonas Poliisi ihmettelee, ”Miks Suomen televisiossa näytetään jonkun veronmaksajien rahoilla loisivan runkkarin häät.”

Misha Dellinger kommentoi päivitystä näin: ”Eniten mua kiinnostaa et miksei noita oo ammuttu jonkun ladon alakerrassa ja jouduttu ampumaan pari kertaa koska vaatteisiin omellut jalokivet on suojanneet luodeilta?”.

Nimeä Joonas Poliisi käyttää koomikko Joonas Korhonen. Dellinger kertoo kommentin olleen ironinen heitto, jonka hän kirjoitti yksityishenkilönä stand up -koomikon seinälle.

– Ei varmaan ole yllätys, että alatyylikoomikon Facebook-sivulla voi olla alatyylistä juttua. Olen pahoillani, jos joku on tästä mielensä pahoittanut, Dellinger sanoo.

Dellinger korostaa, ettei keskustelu liittynyt hänen poliittiseen asemaansa mitenkään.

Jatkuu mainoksen jälkeen Mainos päättyy

– Tarkoitukseni oli viitata siihen, mitä Venäjän hallitsijoille aikanaan tapahtui ja kysyä, miksi historia ei Ruotsissa kulkenut samoin. En lukeudu monarkian faneihin, mutta missään tapauksessa en sanonut, että ketään pitäisi ampua. Harmi, jos tämä ei avaudu lukijalle.

Ruotsin prinssi Carl Philip ja Sofia Hellqvist vihittiin lauantaina Tukholman kuninkaanlinnan kirkossa. Suomessa vihkitilaisuutta saattoi katsoa suorana TV1:ltä. Femillä häitä seurattiin SVT:n lähetyksissä yhteen asti yöllä.

Vasemmistonuorten puheenjohtaja Anni Ahlakorpi kuuli Facebook-keskustelusta ensimmäistä kertaa Turun Sanomilta.

– Järjestönä emme missään tapauksessa kannusta väkivaltaan. Tietenkään ei ole toivottavaa, että meidän työntekijämme lausuu tuollaisia julkisuudessa, Ahlakorpi toteaa.

– Toisaalta hän ei kirjoittanut kommenttia piirisihteerinä julkisuuteen, vaan yksityishenkilönä ystävänsä seinälle. Hän ei siis edusta keskustelussa järjestöä. Kommentissa viitataan Romanovien murhaan, eikä puolusteta väkivallan käyttöä ratkaisuna asioihin, Ahlakorpi sanoo.

TS–HELI PELTONIEMI

Keskustelu aiheesta on päättynyt.